Eskom gebruik minder krag – Laer aanvraag na windkrag - Solidariteit WêreldSolidariteit Wêreld
Tuis › Nuuskantoor › Eskom gebruik minder krag – Laer aanvraag na windkrag
Eskom het aan operateurs van sommige windkragsentrales gesê dat hy op sekere tye van die dag nie hulle krag nodig sal hê nie weens ’n laer aanvraag as gevolg van die nasionale inperking.
Volgens Sikonathi Mantshantsha, ’n woordvoerder van Eskom, word die meeste krag vroegoggend deur die wind opgewek, maar die aanvraag na krag by Eskom is dan op die laagste.
“Ons het sekere kennisgewings aan die windkragsentrales uitgereik”, het Mantshantsha gesê. Hy noem ook dat die kragopwekkers in kennis gestel is dat, indien dit nodig sou wees, Eskom elke paar dae vir ’n paar uur nie van hulle krag gebruik gaan maak nie.
Mantshantsha het ook bygevoeg dat die windkragsentrales wat hierdeur geraak word, vergoed sal word deur hulle kontrakte te verleng met die verlore tyd.
Altesaam 22 windkragaanlegte met ’n gesamentlike kapasiteit van 2 078 MW is gekoppel aan die elektrisiteitsnetwerk wat deur Eskom bestuur word. Eskom se eie aanlegte het die vermoë om meer as 40 000 MW op te wek.
Eskom verwag nie dat beurtkrag tydens die nasionale inperking weens die Covid-19-pandemie toegepas gaan word nie. Volgens Eskom is sekere instandhoudingswerk uitgestel omdat die aantal werkers op alle persele tot die minimum beperk word.
Eskom het sy fokus op instandhouding na die kort termyn verskuif om aan ander herstelwerk op die opwekkingseenhede aandag te gee omdat die vraag ná die inperkingstydperk weer sal toeneem.
Volgens Eskom is van sy personeel as deel van die noodsaaklike dienste vrygestel en daarom word daar nie verwag dat die opwekking en verskaffing van krag gedurende die inperkingstydperk ’n probleem sal wees nie.